SKRIFTLIG FORESPØRGSEL E-3009/00

af Monica Frassoni (Verts/ALE) til Kommissionen

(26. september 2000)

Om: Byggeprojekter og akvakultur i Bosa og Villanova Monteleone på Sardinien

I Bosa kommune (NU) og landsbyerne S'Abba Druche og Torre Argentina er der for øjeblikket ved at blive gennemført nogle private turistprojekter (parkeringspladser, tjenester osv.) og der er planer om andre byggeprojekter. I havet ud for landsbyerne Managu og Cano Marrargiu i samme kommune er et intensivt akvakulturanlæg på 30 ha ved at blive bygget. Endvidere er et andet byggeprojekt vedrørende turistfaciliteter på ca. 300 000 m3 i nærheden af kystbyen Poglina i Villanova Monteleone (SS) kommune under udarbejdelse. Alle disse projekter berører kystlinjen mellem Bosa og Alghero, en af de få endnu uberørte og vilde kyststrækninger ved Middelhavet, som er redeplads for gåsegrippen (Gyps fulvus), som er fredet i henhold til direktiv 79/409/EØF(1) om vilde fugle og 92/43/EØF(2) om habitat. Hele kyststrækningen er

erklæret lokalitet af fællesskabsbetydning bagland og kystområde mellem Bosa, Capo Marrargiu og Porto Tangone (kode ITB000041) i henhold til direktiv 92/43/EØF. Der er ikke foretaget nogen miljøindvirkningsvurdering hverken i henhold til direktiv 92/43/EØF eller direktiv 97/11/EF(3), bilag II, punkt 1, litra f), og punkt 12, litra c), for nogen af de ovennævnte projekter.

Har Kommissionen kendskab til ovenstående? Hvilke foranstaltninger agter Kommissionen at træffe for at beskytte ovennævnte lokalitet af fællesskabsbetydning og sørge for, at få foretaget en miljøindvirkningsvurdering af de projekter, der berører den?

Kan Kommissionen oplyse, om denne habitat-lokalitet modtager støtte fra Fællesskabet, og om de ovennævnte bygge- og akvakulturprojekter modtager eller har anmodet om fællesskabsstøtte?

Agter Kommissionen at indlede traktatbrudsprocedure mod Italien på grund af manglende overholdelse af direktiv 79/409/EØF, 92/43/EØF og 97/11/EF?

(1) EFT L 103 af 25.4.1979.

(2) EFT L 206 af 22.7.1992.

(3) EFT L 73 af 14.3.1997.

Svar afgivet på Kommissionens vegne af Margot Wallström

(15. november 2000)

Ferielandsbyer, turistfaciliteter, parkeringspladser samt intensive akvakulturanlæg er alle omfattet af bilag II til Rådets direktiv 97/11/EF af 3. marts 1997, som ændrer Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1).

I henhold til direktivet (artikel 4, stk. 2) gælder følgende: Med forbehold af artikel 2, stk. 3, skal medlemsstaterne for projekter, der er opført i bilag II, ved hjælp af a) en undersøgelse i hvert enkelt tilfælde, eller b) grænseværdier eller kriterier fastsat af medlemsstaten afgøre, om projektet skal vurderes i henhold til artikel 5 10. Medlemsstaterne kan beslutte at anvende begge de i litra a) og b) nævnte procedurer.

Lokaliteten ITB000041 Entroterra e zona costiera tra Bosa, Capo Marrargiu e Porto Tangone er foreslået udpeget som lokalitet af fællesskabsbetydning i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter, ligesom den også figurerer blandt de vigtige fugleområder i den igangværende overtrædelsesprocedure mod Italien som følge af dette lands utilstrækkelige udpegning af særligt beskyttede områder i henhold til Rådets direktiv 79/409/EØF af 2. april 1979 om beskyttelse af vilde fugle.

Lokaliteter, som fortjener at blive fredet i medfør af Rådets direktiv 79/409/EØF, bør behandles på samme måde uden hensyn til, om de er formelt fredet. Kommissionen mener derfor, at bestemmelserne i artikel 6, stk. 2, 3 og 4 i Rådets direktiv 92/43/EØF, som er trådt i stedet for bestemmelserne i artikel 4, stk. 4, første punktum, i Rådets direktiv 79/409/EØF, finder anvendelse på særligt beskyttede områder eller på lokaliteter, der bør udpeges som sådanne, fra og med datoen for ikrafttrædelsen af direktiv 92/43/EØF. Derfor bør alle planer eller projekter, som må formodes at ville få betydelig indvirkning på denne lokalitet, fuldt ud underkastes den ovennævnte artikels bestemmelser.

I det foreliggende tilfælde vil Kommissionen, som ikke var klar over situationen, som beskrevet af det ærede medlem tage de nødvendige skridt til at indhente detaljerede oplysninger herom og sikre, at fællesskabsretten overholdes.

De projekter, det ærede medlem nævner, er ikke genstand for nogen samfinansiering via strukturfonden.

(1) EFT L 175 af 5.7.1985.